Hitna medicinska pomoć
Hitna medicinska pomoć ili hitna pomoć je posebna oblast zdravstvene zaštite na primarnom nivou koja se organizuje u cilju poduzimanja nužne i hitne medicinske intervencije, čijim bi se neuspjehom ozbiljno narušilo zdravlje ili izazvalo trajno oštećenje zdravlja i ugrozilo život pacijenta. Hitna medicinska pomoć, na globalnom nivou, obavlja se u skladu sa zakonom i propisima o zdravstvenoj zaštiti i zdravstvenom osiguranju svake zemlje. Na području Bosne i Hercegovine broj hitne medicinske pomoći jeste 124, a u Sjedinjenim Američkim Državama se koristi 911. Hitnu medicinsku pomoć ne treba poistovjećivati sa prvom pomoći, što se u praksi često radi, jer je prva pomoć skup mjera, postupaka i radnji koje sprovodi lice koje prvo pruža pomoć žrtvi neposredno nakon povrede ili iznenadne bolesti. To je samo prvi korak u lancu spašavanja života bolesne osobe na samom mjestu povrede ili bolesti (kuća, posao ili javno mjesto i sl.), a prethodi onome što će učiniti hitna medicinska pomoć. Prva pomoć je izuzetno važna jer je prema statističkim podacima hitna medicinska pomoć dostupna pacijentu tek za 5-7 minuta na mjestu nesreće ili bolesti, a prema podacima iz literature, preko 50% smrtnih slučajeva događa se unutar prvih nekoliko minuta nesreće.